આવા પુરુષે પોતાની જિંદગીમાં કેટલો અન્યાય સહન કર્યો છે અને કડવા ઝેરના કેટલા ઘૂંટડા પીધા છે તે પણ તેમના ગ્રંથોમાં જોઈ શકાય છે. ઇન્દિરા ગાંધીના પ્રધાનમંડળમાં સૌથી પ્રભાવશાળી પ્રધાન હતા. ઇન્દિરાની હત્યા પછી એકાએક સત્તામાં આવેલા વડાપ્રધાન રાજીવ ગાંધીએ તેમને પ્રધાનમંડળમાંથી કાઢ્યા, કોંગ્રેસ કારોબારીમાંથી કાઢ્યા અને છેવટે તેમને કોંગ્રેસમાંથી પણ હાંકી કાઢ્યા. રાજીવ ગાંધીના આ પગલાનું કારણ એટલું જ કે પ્રણવદા વડાપ્રધાન બનવા માગે છે તેવી અફવાથી રાજીવ ગાંધી દોરવાયા. શરદ પવારે પોતાની આત્મકથા (on my terms)માં નોંધ્યું છે તેમ ‘મા દીકરા બંનેની આદત એવી કે કોઈએ કહેલી વાત તપાસ કર્યા વગર માની લેવી.’ રાજીવ ગાંધીના પગલા સામે મહારાષ્ટ્રના જાજરમાન આગેવાન વસંતદાદા પાટીલે કાગળ લખીને વિરોધ દર્શાવેલો. મેઇનસ્ટ્રીમ જેવા વિખ્યાત અઠવાડિકમાં ‘કોંગ્રેસમેન’ એવા અનામી નામથી નરસિંહ રાવે પણ રાજીવના આ પગલાની ટીકા કરી છે.